b"\n_START_ARTICLE_\nAutopista del mar\n_START_PARAGRAPH_\nUna autopista del mar \xc3\xa9s un corredor de transport mar\xc3\xadtim intensiu en la Uni\xc3\xb3 Europea. La creaci\xc3\xb3 d'una xarxa de quatre autopistes de mar \xc3\xa9s una prioritat en la pol\xc3\xadtica d'infraestructures europees. Per la connexi\xc3\xb3 mar\xc3\xadtima de diversos ports s'intenta de disminuir l'impacte ambiental del transport per carretera, evitar el col\xc2\xb7lapse del tr\xc3\xa0nsit a la xarxa de carreteres europees i oferir una alternativa de transport eficient per una combinaci\xc3\xb3 de transport mar\xc3\xadtim i fluvial. Paral\xc2\xb7lement, la Uni\xc3\xb3 estudia la possibilitat de crear una xarxa d'\xc2\xabautopistes\xc2\xbb ferrovi\xc3\xa0ries._NEWLINE_El concepte d'autopista del mar va apar\xc3\xa8ixer per primera vegada al Llibre Blanc de Transports presentat per la Comissi\xc3\xb3 Europea el 12 de setembre de 2001. L'any 2004 s'estableix un marc legal d'ajuts per fomentar-les, com que s\xc3\xb3n considerades com un eix prioritari de desenvolupament i que han d'estar posades en marxa per a l'any 2010._NEWLINE_L'objectiu de les autopistes del mar \xc3\xa9s desenvolupar les capacitats portu\xc3\xa0ries de manera que es puguin connectar millor les regions perif\xc3\xa8riques del continent europeu i interconnectar les xarxes dels Estats membres de la Uni\xc3\xb3 Europea amb les dels pa\xc3\xafsos candidats a l'adhesi\xc3\xb3. Les rutes proposades com autopistes del mar hauran de respondre a una s\xc3\xa8rie de criteris de qualitat. Les rutes hauran d'eludir els punts de congesti\xc3\xb3 que representen els Alps, els Pirineus, el Canal de la M\xc3\xa0nega i contribuir a un estalvi energ\xc3\xa8tic, una reducci\xc3\xb3 de la contaminaci\xc3\xb3 i un tr\xc3\xa0nsit m\xc3\xa9s fluid en la xarxa de transport terrestre. L'efic\xc3\xa0cia dep\xc3\xa8n molt de la qualitat dels terminals als ports, que han d'assegurar una c\xc3\xa0rrega i desc\xc3\xa0rrega ultrar\xc3\xa0pida dels passatgers i de les mercaderies."